Huis Davidtsz: Situasie benard, vrywilligers benodig | Maroela Media
Helpende Hand kon teen Vrydagoggend (3 Augustus 2018) steeds nie toegang tot Huis Davidtsz verkry om bejaardes en verswakte volwassenes in die tehuis te help nie. Foto: Verskaf.
Dit volg nadat Helpende Hand laat Donderdagmiddag 'n dringende hofbevel gekry het wat hulle toestemming gee om die tehuis binne te gaan en hulp aan die sowat 150 inwoners, wat in die agtverdieping-tehuis in die middestad van Pretoria woon, te help.
Hannes Noëth, uitvoerende hoof van Helpende Hand, het vlugtig met Maroela Media gesels en bevestig dat hulle nou vir die polisie wag om genoeg lede bymekaar te kry sodat vrywilligers Huis Davidtsz onder begeleiding kan betree.
"Die departement maatskaplike ontwikkeling en die EFF is nou ook op die toneel en ten spyte van ons hofbevel wat vanoggend spesifiek op die stakende werkers beteken is, kon ons nog nie toegang kry tot die tehuis om die inwoners te help nie.
Sakkie du Plooy, die Tshwane-metro se burgemeesterskomiteelid vir gesondheid en maatskaplike ontwikkeling, was vroeër Vrydagoggend by van die inwoners in hul kamers. Hy het aan ons bevestig dat die situasie uiters benard is," het Noëth gesê.
Volgens hom betwyfel die stakende werkers die werklikheid van die hofbevel en weier steeds dat enige vrywilligers of bykomende personeel die perseel betree.
"Ons gee erkenning aan die enkele susters wat probeer om die inwoners ten spyte van alles te versorg, maar Helpende Hand weet die sorg is te min en daar is talle bejaardes en verswakte volwassenes, wit en swart, waarby daar glad nie uitgekom kan word nie."
Stakende werkers het Woensdagmiddag die tehuis beset en van die ander personeel belet om die perseel te betree. Dit volg glo nadat daar 'n skorsingskennisgewing aan drie van die tehuis se personeel uitgereik is.
Huis Davidtsz was ook in Maart vanjaar in die nuus nadat betogers van die EFF amok by die tehuis gemaak het.
Amanda Louw se ma, Cora du Plessis (71), is 'n inwoner van Huis Davidtsz. "My ma is in 'n rolstoel en woon op die vierde verdieping van die tehuis. Sy kan haarself nog 'n bietjie help, maar ek is bekommerd sy kry nie haar medikasie nie.
"Sover ek van haar kan verstaan, is daar tans net een suster wat na al die inwoners moet omsien en die meeste van hulle is afhanklik van een of ander medikasie."
Louw het gesê dit is egter haar tannie, Ansie Stevens (62) wat bedlêend op die sesde verdieping van die tehuis bly, waaroor sy tans die bekommerdste is. "Sy is heeltemal van die personeel se hulp afhanklik en haar volwassedoeke is glad nie in die laaste 36 uur geruil nie."
Volgens haar laat die stakende werkers familielede van inwoners ook nie toe om hul geliefdes nou uit die tehuis verwyder nie.
"Ons hoor hulle kry darem nog kos, maar die gehalte is ongelukkig baie sleg – wat anders kan jy verwag as daar tans net drie personeellede is wat mag kosmaak?"
Louw het gesê die situasie by die tehuis het sedert die staking in Maart drasties verswak.
"Ek kon met niemand van die bestuur in die laaste vier maande kontak maak nie. Sommige van die werkers is baie lojaal teenoor die inwoners en versorg hulle baie goed, maar ander het dikwels geweier om die inwoners met iets eenvoudig soos om 'n waterbotteltjie oop te maak, te help."
Sy het aan Maroela Media bevestig dat sy graag haar familie in die toekoms uit Huis Davidtsz wil oorplaas.
"Baie mense vra my hoekom skuif ek nie my ma uit die tehuis nie, maar dit is ongelukkig nie so eenvoudig of maklik soos wat dit klink nie.
"Meeste tehuise is duur en bekostigbare tehuise met goeie versorging het lang waglyste. Verder moet ek ook seker maak my ma se Sassa-oorbetalings en volledige mediese lêer skuif saam na 'n nuwe tehuis, maar ek kon glad nie in die laaste vier of vyf maande met die bestuur by dié tehuis in kontak kom om dit te doen nie."
Kapt. Bonginkosi Msimango, polisiewoordevoerder, het bevestig dat die polisie op die toneel is en die situasie monitor. Hy het gesê die stakende werkers, hul vakbond, Helpende Hand en die bestuur van Huis Davidtsz was om 11:00 nog in vergadering om die situasie te ontlont.
Intussen het Helpende Hand 'n dringende versoek aan vrywilligers, veral spesialiste soos mediese dokters en wondsorgsusters, gerig om by Huis Davidtsz te kom uithelp.
Helpende Hand het mense nodig wat gedurende die naweek in skofte sal kan werk om die bejaardes en verswakte volwassenes te help, asook om hul mediese toestand te bepaal en te verwys vir behandeling in 'n hospitaal indien nodig.
Vrywilligers wat wil help kan 'n e-pos aan Vena Strauss by [email protected] stuur of haar bel by 082 414 8313 of 082 645 2795
Hulle voer 'n veer en dit is die grootste probleem in SA. Wat sy jy ramaposa oor die situasie of is jy bang vir eff? Hulle regeer jou mos.
Ek hoop van harte dat AL die betogers van poging tot moord aangekla kan word, want dis presies waarmee hulle besig is!
Maar dan staak Solidariteit, Helpende Hande se filiaal, by Eskom en help so die instel van beurtkrag aan. Daaroor word stilgebly.
Kriminêle wat die mees afhanklike mense uitkies en voel niks vir niemand. Om te dink dat hierdie stakers deel van die personeel is wat na die oues en verswaktes omsien in goeie tye. As hul optrede so lyk hoe lyk hul karakter. Hoort sulke mense in diens van so 'n plek?